66-годишната жена, която вчера беше хоспитализирана в УМБАЛСМ „Н. И. Пирогов" в изключително тежко състояние, с положителна проба за COVID-19, е починала днес в 15.42 часа, съобщиха от здравното министерство.

Пациентката е имала хронични сърдечни проблеми и предходна сърдечна операция.

Жената е постъпила в „Пирогов" с тежка двустранна пневмония. Въпреки извършените интензивни реанимационни мероприятия, лекарите не са успели да спасят живота ѝ. Екипът на УМБАЛСМ „Н. И. Пирогов" продължава да се бори за живота на 74-годишния мъж.

Министерството на здравеопазването изказва дълбоки съболезнования на семейството и близките на починалата жена.